三峽橋
作者：李綱
朝代：宋

paragraphs: 我昔曾作雲安行，道逢除書還玉京。
至今遺恨不一到，與聽三峽流泉聲。
此來又謫武昌去，廬山當道欣所經。
栖賢寺前小三峽，拭目便覺增雙明。
黄牛明月坐中見，瞿塘艷澦森相迎。
山寒草木鬱葱蒨，逼耳似聞猿狖鳴。
懸崖亂石互迴轉，震吼正坐不得平。
珠跳雲沸巧潨射，晴晝雨雹驅雷霆。
壯哉造化融結此，故使水石相喧轟。
妙音流出無盡藏，乃與衲子門庭争。
飛橋贔屓跨虚碧，面對五老峰峥嶸。
我來雲物爲開霽，當暑萬壑松風生。
提攜更得二三子，杖履不辜丘壑情。
垂瓶得水不敢潄，老坡舊約今尋盟。